Assor massayo’ lli’ llukin sos okros

Sor boes si tropedìan i' ssas erbas.
Ispartas a mmanu prena, sutta pedes
i' ssos kaminos solianor de bidda
fakìana unu pamentu birde birde.
E àtteros sarmentos addobbàos
a kkad'ala 'e muru i' ssar dommeddas
ube bbive' ssa zente de kampagna
in famìlliar d'umanas kreaturas,
unu mare de birde undosu e ffrisku,
mirakulosu i' ssas terrar desertas.
D'ispikas primidìas, frorer de màyu
fini kintos sos korror dessor boes
kumponende una luna in kada konka,
kei kando sa luna i' ssos quartor
boka', bbèstia lukente, korror d'oro.
E kussas konkas parìana koronadas
pro imbonire sas okradar malas
dessa luna, ki in kelu artu lukende
de notte in notte dae tempus antiku,
s'anda' pprenande, kando issa si mustra'
dde umores sekretos, gai komente
si prènana sar bèstias imprinzadas
e kkada intranna 'e vèmina kropada
e kkada vruttu, appenas ki su vrore
tambàu dae s'ape, ùmile, s'ispòzata.
Assor massàyo'lli' liukìan sos okros
a kussa maravillia 'e bbèstia' nnobas
garrigadar de nuskos e dde vrores
kolore grogo suzzamele e attanda
e dde koronar de rosas e ppruìnka.
E andaban iffattu 'e s'unu s'àtteru
in doppia vila, pedìndeli sos kontos,
in kuffidènzia, assu santu issoro;
a ppassu lenu, su puntòryu i’ mmanos,
sizzïànde e gghïànde sa vilera
dessar bèestias kumpanzar dessa luna,
in kussu ribu birde tramudande.
Artu i' ssu karru benìa' ssantu Sidore,
umilemente, in àndias, a inkùrbios,
sikkanzu, brusïàu dae su soie,
parìa' ttorrande gràssias a bburdones
o ttottu sor massàyos offerentes.
E pizzinnos andàban addainnantis,
sikìos a undadar dae sor frores
e ddae tottu sar bèstiar mulïànde;
yùntos peri issos, a mmanos in palas,
a ddùos a ddùos, sonande leoneddas
e ppesande artu rukittar de kanna.